ประกาศ ก.พ.อ. เรื่อง มาตรฐานการเปลี่ยนตำแหน่ง การเปลี่ยนระดับตำแหน่ง และการตัดโอนตำแหน่ง ข้าราชการพลเรือนในสถาบันอุดมศึกษา

ประกาศ ก
ประกาศ ก.พ.อ.
เรื่อง
มาตรฐานการเปลี่ยนตำแหน่ง การเปลี่ยนระดับตำแหน่ง และการตัดโอนตำแหน่ง
ข้าราชการพลเรือนในสถาบันอุดมศึกษา[๑]
 

อาศัยอำนาจตามความในมาตรา
๑๔ (๓) และมาตรา ๒๐ แห่งพระราชบัญญัติระเบียบข้าราชการพลเรือนในสถาบันอุดมศึกษา
พ.ศ. ๒๕๔๗ ก.พ.อ. จึงกำหนดมาตรฐานการเปลี่ยนตำแหน่ง การเปลี่ยนระดับตำแหน่ง
และการตัดโอนตำแหน่งข้าราชการพลเรือนในสถาบันอุดมศึกษาเพื่อให้สภาสถาบันอุดมศึกษาออกข้อบังคับการเปลี่ยนตำแหน่ง
การเปลี่ยนระดับตำแหน่ง และการตัดโอนตำแหน่งข้าราชการพลเรือนในสถาบันอุดมศึกษา
ดังนี้

ข้อ ๑ การเปลี่ยนตำแหน่ง การเปลี่ยนระดับตำแหน่ง
และการตัดโอนตำแหน่งข้าราชการพลเรือนในสถาบันอุดมศึกษา ตามมาตรา ๑๘ (ก) (ข) (๗)
และ (๘) หรือ (ค) แห่งพระราชบัญญัติระเบียบข้าราชการพลเรือนในสถาบันอุดมศึกษา พ.ศ.
๒๕๔๗ ต้องเป็นไปตามกรอบของตำแหน่งอันดับเงินเดือนของตำแหน่ง และจำนวนของข้าราชการที่พึงมีในสถาบันอุดมศึกษา
รวมทั้งภาระหน้าที่ความรับผิดชอบของตำแหน่ง และคุณสมบัติเฉพาะตำแหน่ง
โดยคำนึงถึงความมีประสิทธิภาพความไม่ซ้ำซ้อน และความประหยัด

ข้อ ๒ การเปลี่ยนตำแหน่งข้าราชการพลเรือนในสถาบันอุดมศึกษาให้ทำได้ทุกกรณีทั้งตำแหน่งที่มีคนครอง
ตำแหน่งว่างมีเงินและไม่มีเงิน
กรณีการเปลี่ยนตำแหน่งที่มีคนครองต้องมีคุณสมบัติเฉพาะสำหรับตำแหน่งตรงกับมาตรฐานกำหนดตำแหน่งที่จะขอเปลี่ยน

ข้อ ๓ การเปลี่ยนระดับตำแหน่งข้าราชการพลเรือนในสถาบันอุดมศึกษา
ให้ดำเนินการ ดังนี้
(๑)
ให้เปลี่ยนระดับตำแหน่งได้ไม่ต่ำหรือสูงกว่าระดับควบของแต่ละสายงาน
(๒)
ในกรณีมีเหตุผลความจำเป็นและเพื่อประโยชน์ของหน่วยงานอาจเปลี่ยนระดับตำแหน่งสูงกว่าระดับควบของแต่ละสายงาน
เพื่อรับโอน หรือย้าย หรือบรรจุและแต่งตั้งบุคคลกลับเข้ารับราชการตามมาตรา ๓๔ (๑)
หรือ (๒) แห่งพระราชบัญญัติระเบียบข้าราชการพลเรือนในสถาบันอุดมศึกษา พ.ศ. ๒๕๔๗
เมื่อตำแหน่งว่างลงให้เปลี่ยนระดับตำแหน่งเป็นระดับควบตามเดิมโดยให้เปลี่ยนระดับตำแหน่งได้ดังนี้
(ก)
ตำแหน่งตามมาตรา ๑๘ (ก)
ให้เปลี่ยนระดับตำแหน่งได้ไม่เกินระดับสูงสุดของตำแหน่งตามมาตรา ๑๘ (ก) (๑)
(ข)
ตำแหน่งตามมาตรา ๑๘ (ค)
ให้เปลี่ยนระดับตำแหน่งได้ไม่เกินระดับสูงสุดของตำแหน่งที่บังคับบัญชาของหน่วยงานนั้น

ข้อ ๔ การตัดโอนตำแหน่งข้าราชการพลเรือนในสถาบันอุดมศึกษา
ให้ทำได้ทุกกรณีทั้งตำแหน่งที่มีคนครอง ตำแหน่งว่างมีเงินและไม่มีเงิน
เว้นแต่กรณีดังต่อไปนี้
(๑)
กรณีตัดโอนตำแหน่งหัวหน้าหน่วยงานจากหน่วยงานหนึ่งไปแต่งตั้งให้ดำรงตำแหน่งหัวหน้าหน่วยงานอีกหน่วยงานหนึ่งที่ว่างอยู่ภายในสถาบันอุดมศึกษา
ตำแหน่งหัวหน้าหน่วยงานที่ว่างอยู่นั้นต้องมีระดับตำแหน่งไม่ต่ำกว่าระดับตำแหน่งที่ตัดโอน
ในกรณีมีเหตุผลความจำเป็นต้องเปลี่ยนตำแหน่งให้ดำเนินการตามข้อ ๑
(๒)
กรณีตัดโอนตำแหน่งและข้าราชการระหว่างสถาบันอุดมศึกษาของรัฐ
หรือสถาบันอุดมศึกษาของรัฐกับส่วนราชการอื่น
หากจะต้องตัดโอนอัตราเงินเดือนของตำแหน่งไปด้วยให้สถาบันอุดมศึกษาต้นสังกัดและสถาบันอุดมศึกษาหรือส่วนราชการอื่นที่รับโอนดำเนินการตามหลักเกณฑ์และวิธีการที่ผู้อำนวยการสำนักงบประมาณกำหนด


ประกาศ ณ วันที่ ๑๙
ธันวาคม พ.ศ. ๒๕๕๐
วิจิตร ศรีสอ้าน
รัฐมนตรีว่าการกระทรวงศึกษาธิการ
ประธาน ก.พ.อ.















ปริญสินีย์/ผู้จัดทำ
๒ กุมภาพันธ์ ๒๕๕๔
คุณากร/ผู้ตรวจ
๑๘ สิงหาคม ๒๕๕๔



















































[๑] ราชกิจจานุเบกษา เล่ม ๑๒๕/ตอนพิเศษ ๑๗ ง/หน้า ๓๖/๒๔ มกราคม ๒๕๕๑